
Juha Järvelä


Jussi Kukkonen dekkarin parissa


Kirjailija Jussi Kukkonen (1892-1955) on nykyään painunut unohduksiin, yli 60 teoksesta koostuvasta tuotannostaan huolimatta. Kukkosen voi sanoa eläneen kirjoittamalla. Hän työskenteli vuodet 1919–1954 Kainuun Sanomien päätoimittajana, tehden samaan aikaan kasakaupalla teoksia, jotka menivät aikakauden lukuhaluiseen kansaan. Tuotanto alkoi näytelmällä ja runokokoelmalla, mutta pian erityisalaksi vakiintui poikien seikkailukirjat, koska lajityypille oli kysyntää. Aikuisillekin suunnattuja romaaneja valmistui merkittävä määrä. Teos Ratavartijan kaunis Inkeri (1947) saavutti kuuluisuutta myös sen pohjalta Hannu Lemisen vuonna 1950 ohjaaman samannimisen elokuvan myötä.


Kukkosen teokset ilmestyivät 1930-luvulle asti pääosin kirjailijanimellä J. K. Kulomaa, mutta suurimmaksi osaksi sen jälkeen omalla nimellä. Tosin 1940-luvulta Kukkoselta löytyy reilu puolisen tusinaa Joel Linnala -nimellä kirjoitettua lyhyttä rakkausromaania. Oman nimen käytöstä Kukkonen totesi muistelmatekstissään 1946, että kirjailija on hiukan arka ja ylpeä, jonka vuoksi hän ensin käytti nimimerkkiä. Kustantaja kuitenkin vaati oman nimen käyttöä, koska ”romaanin julkaiseminen ei ole mikään salainen ja peiteltävä teko.”


Erilaisia jännitystarinoita Kukkonen kirjoitti useampia, mutta Vihreä solmio jäi ilmeisesti hänen tuotannossaan ainoaksi dekkariksi, jännitysromaaniksi, jossa murhan selvittely on keskeinen asia. Kukkonen pääsi kuitenkin mukavasti mukaan suomalaisen dekkarin ensimmäiseen nousuvaiheeseen, joka oli alkanut Mika Waltarin Komisario Palmu -romaaneista (Kuka murhasi rouva Skrofin?, 1939 ja Komisario Palmun erehdys, 1940), ja jatkunut muun muassa Outsiderin (oikeasti Aarne Haapakoski), Kirsti Porraksen (oikeasti Kirsti Hellin Fogelholm) ja Vilho Helasen teoksilla.


Kukkosen journalistitaustaa ajatellen ei ole ihme, että Vihreässä solmiossa pääosissa ovat toimittajat. Kukkonen kertoi kirjoittajana olevansa itseoppinut. Hän kuitenkin aloitti journalistisen perinteen. Hänen poikansa Otso Kukkonen (1928-2021) toimi isänsä jälkeen lehden päätoimittaja 1955-1990. Myös pojantytär Leena Kymäläinen (1957-2021) teki uransa journalistina, josta pisimmän ajanjakson Kainuun Sanomissa.


Kukkosen kotipaikka oli Kajaani, mutta dekkarinsa hän sijoitti Helsinkiin, joka luontevimmin sopiikin tarinaan, jossa ollaan tekemissä varakkaiden piirien, suurten sanomalehtien, erikoistuneiden rikospoliisien ja kansainvälisten rikollisten kanssa. Maantieteelliseen tarkkuuteen teoksessa ei pyritä. Hämäräperäisten tapahtumien paikaksi sopii aina niin epäilyttävä Sörnäinen. Keskustassa kuljetaan kuljetaan Heikinkatua, siis nykyistä Mannerheimintietä. Todellisiin paikkoihin kuuluu myös esimerkiksi Patterimäki, josta mainitaan ensimmäisen maailmansodan aikaiset linnoitusrakenteet. Sen sijaan Puolaniemi, Nikkarila ja tapahtumissa keskeinen hotelliravintola Hovi ovat ilmeisen kuvitteellisia paikkoja, joiden käytöllä vältetään esimerkiksi todellisiin paikkoihin liittyvien asiavirheiden vaarat.


Teoksen toimittajasisarusten Ilmarin ja Hilkan työpaikka, Aamusanomat, sekä sen iltapäivälehti Iltauutiset, viittaa tietysti Helsingin Sanomiin, joka oli 1930-luvulla saanut iltapäiväjulkaisunsa Ilta-Sanomat. Nuoren etevän naistoimittajan kuvauksena Kukkosen teos on saanut myös tutkimuksellista huomiota. Heidi Kurvisen historian väitöskirjassa "En mä oo mies enkä nainen. Mä oon toimittaja" – Sukupuoli ja suomalainen toimittajakunta 1960- ja 1970-luvulla, romaani mainitaan yhtenä esimerkkinä siitä, kuinka naistoimittajien määrän kasvu toisen maailmansodan myötä näkyi populaarikulttuurissa.


Vuonna 1945 ilmestyneessä romaanissa tapahtuma-aikaa ei ilmoiteta tarkasti. Sen voisi kuitenkin päätellä sijoittuvan epämääräisesti 1930-luvun loppupuolelle, koska Heikinkadun nimi vaihtui Mannerheimintieksi vuonna 1942. Tekstissä mainitaan myös vain yhdestä maailmansodasta, toista ei ole vielä tullut ja teoksessa puhutaan Helsingin lentokentästä lentosataman sijaan, joka sijoittaa tapahtumat Malmin lentoaseman valmistumisen (1936) jälkeen.


Teos olikin joutunut odottamaan pääsyään painoon. Kukkonen kirjoitti kustannusosakeyhtiö K. J. Gummerukselle Jyväskylään 26.4.1945 kiittäen teoksen julkaisusta, vaikka ”se viivähti vuosimääriä”. Kirjailija totesi, ettei enää ”muista edes sen sisälläpitoa, mutta ne, jotka ovat nyt sen lukeneet, lausuvat siitä myötämielisiä arvosteluja”.


Varsinaiset lehdistön kirja-arvostelijat eivät Vihreään solmioon juuri tarttuneet. Osaksi varmaan koska se saapui, kuten Kukkonen kirjeessään totesi, ”hiukan ruuhkaan”. Kukkoselta ilmestyi vuonna 1945 dekkarin lisäksi kolme muuta romaania. Kukkosen päätoimittamassa Kainuun Sanomissa todettiin teoksen kuuluvan ”tuotteliaan tekijänsä seikkailukirjojen kaikkein parhaimpiin.” Tyylilajiltaan arvostelija totesi teoksen kuuluvan ajanvietekirjoihin, kuten viihderomaaneja tuolloin kutsuttiin, ja kyseisessä lajissa olevan hyvä ja suositeltava. Sosialistin kriitikko sen sijaan käsitteli arvostelussaan ensin kohtuullisen kielteiseen sävyyn Kaarlo Erhon teosta Perjantai, kolmastoista päivä ja jatkoi Kukkosen teoksen arvostelulla. Vihreän solmiota hän piti melko avuttomana esityksenä, johon verrattuna Erhonkin teosta voi pitää helmenä. Arvostelijaa närästi se, että molemmissa teoksissa päähenkilöt olivat journalisteja. Seuraava lehdistömaininta teoksesta löytyy vasta joulukuulta, jolloin Hämeen Sanomien nimimerkki Markku kirjoitti ”Linnan liepeiltä”-pakinapalstallaan, että teosta voi suositella joululahjaksi miehille.


Vihreä solmio ilmestyi Gummeruksen G-sarjassa. Kansikuvan teki taiteilija Eeli Jaatinen (1905-1970), jonka kädenjälkeä näkee lukemattomissa 1940- ja 1950-luvun viihdekirjoissa. Gummeruksen kirjallisen osaston asioita hoitava toimittaja Verner Rekola pyysi 10. helmikuuta 1945 Jaatiselta kansikuvan. Taiteilija sai kustantamosta jonkin verran teoksen sivuja luettavakseen ja evästyksen, millaista kuvaa kustantamossa oli ajateltu. Toiveissa oli kansi, jossa sähkötaskulampun valaisema kauhistuneen näköinen nainen on vetäytyneenä hirsiseinäisen huoneen nurkkaan ja etualalla nähdään lamppua pitelevän miehen hahmo tummana siluettina. Jaatinen lähetti kuvan saman kuukauden 16. päivänä. Hän toivoi kuvan antavan toivotunlaisen efektin. Toteutuneesta kannesta näkee kuinka uskollisesti taiteilija täytti kustantamon pyynnön.

Romaani Vihreä solmio ilmestyy nyt uudelleen alkuperäisessä vuoden 1945 kieliasussaan. Sanan ”komisario” Kukkonen kirjoitti muodossa "komissaari", kuten Mika Waltarikin ensimmäisessä Palmu-dekkarissaan. Kielen lisäksi teoksessa voi huomata monia aikakautensa piirteitä. Esimerkiksi poliisietsivä Yötilä on 1930-luvun sankarille sopivaan tapaan harrastanut kestävyysjuoksua, joka osoittautuukin roistojen jahtaamisessa välttämättömäksi. Aikakauden piirteisiin kuuluu sekin, että teoksessa heikkoluonteisen nuoren miehen pelastaa pystyvämmän naisen rakkaus. Varakkaiden perheiden heikkoluonteisia poikiahan löytyy myös komisario Palmun tutkimista piireistä. Kukkosen teoksessa myös henkilöiden nimissä näkyy heidän taustaansa viittaaminen: rikkaat ovat Palomurtoja, jonka taustalla saattaa olla nimen suomentaminen esimerkiksi Palmrothista tai Branderista. Lähtökohtaisen suomenkielinen ja yleinen Järvelä taas on selvästi sankareille sopiva nimi, varsinkin kun kirjailija oli savolaiskainuulainen maalaisliittolainen.

I


Kello käytävässä löi vaimennetuin äänin puoli kaksi, kun puhelin pöydällä helähti. Toimitussihteeri Jaakkola tarttui koneellisella liikkeellä puhelimeen ja vastasi hiukan kyllästymistä ilmaisevin äänenpainoin:


— Aamusanomat.


Jaakkola oli todellakin kyllästynyt. Hänen yövuoronsa ei olisi oikeastaan ollut nyt, mutta hän oli suostunut työskentelemään tänä hiivatinmoisena yönä nuoremman toverinsa Peltomaan sijaisena, koska Peltomaalla oli tärkeä asia, mikä vaati hänen läsnäoloaan toisaalla. Kyllähän Jaakkola sen tärkeän asian tiesi: maaseudulta oli pääkaupunkiin saapunut Peltomaan koulutoveri, ja nyt miehet istuivat nokat vastatusten jossakin ravintolassa, maistelivat ja muistelivat menneitä.


Mutta kyllääntyminen katosi Jaakkolan sielusta heti, kun hän kuuli ensimmäiset sanat, jotka poliisilaitoksen rikososastolla palveleva lehden reportteri lausui.


— Mitä? Murhako? Missä? Jaakkola kysyi, ja hänen väsymyksensä oli kuin pois puhallettu. Hän ei enää kiroillut mielessään sitä, että jokin jonninjoutava juttu tarjotaan lehteen viivyttämään toimittajaa työssään vielä myöhemmäksi yöhön ja sitomaan hänet yhä pitempään taittopöytien ääreen. Ei. Hänen kuultuaan, että oli tapahtunut murha, hänen sanomalehtimiesvaistonsa olivat heti hereillä ja herkistyneinä sekä valmiina toimimaan. Hän kuunteli vielä hetkisen rikososaston miehen selittelyä, mutta sitten hän löi lujalla liikkeellä puhelintorven haarukkaan ja painoi pöydän laidassa olevaa nappia.


Tuskin kello jossakin viereisessä huoneessa lakkasi helisemästä, kun toimitussihteerien huoneen ovi aukeni ja siitä kiirehti sisälle pitkä, notkea nuorukainen piippu hampaissa.


— Hei, Järvelä, sinulle on vielä melkoinen pala pureksittavaksi lehteen! Jaakkola huudahti.


—Missä? kysyi nuorukainen ja hänen silmänsä välähtivät innostuksesta.


— Puolaniemessä. Tuossa on lähempi osoite. — Jaakkola viskasi paperilapun, jolle äsken oli raapustanut muutaman sanan, Järvelälle, joka otti sen vastaan lennosta.


—Murha . . . vai? hän kysyi esimieheltään.


— Niin kai, siksi poliisi ainakin sitä väittää.


— Kuka?


— Tehtailija Palomurto, se originelli vanhapoika, joka on asunut jo muutaman vuoden yksinään huvilassaan. No, kiireesti nyt! Uutinen on saatava tämän aamun lehteen. Ehdottomasti.


— Tulee, Järvelä vastasi. Hän kiirehti ulos toimitussihteerin huoneesta ja juoksi käytävän yli viistoon omaan huoneeseensa. Hän tempaisi takkinsa ja lakkinsa naulakosta ja tunki niitä ylleen kiirehtiessään jälleen käytävään.


— Ilmari, minne sinä nyt? Joko olet vapaa? Järvelä kuuli terhakan naisäänen kysyvän. Käännähtäessään hän huomasi sisarensa, joka palveli nuorempana naisreportterina Aamusanomissa, seisovan sivullaan vetämässä hansikkaita käsiinsä.


— Ei vielä vapaaksi . . .


— No . . .?


—Murha vain.


—Missä?


— Puolaniemessä.


— Kuka?


Tehtailija Palomurto.


— Palomurto! Kuule, ota minut mukaasi! neitonen huudahti.


— Mene vain kauniisti kotiin äidin luo, Hilkka. Tämä on miesten selvitettävä asia.


— Ole siinä miehinesi, mokoma! Hilkka tuiskahti veljelleen. — Ole nyt kiltti ja ota minut autoon.


— No, tule sitten, koska et vähemmällä hellitä, Järvelä myöntyi ja malttamatta odottaa alhaalla olevaa hissiä luisti portaita alas.


Auto oli jo toimitussihteerin hälyttämänä odottamassa oven edessä. Järvelä heittäytyi sisarensa kanssa sen avoimesta ovesta sisään, ja se lähti heti tottuneen ajajan ohjaamana kiitämään pitkin katuja Puolaniemeen päin. Matka sujui nopeasti, sillä siihen aikaan aamuyöstä ei kaduilla ollut enää paljon liikettä, vain jokin auto ja myöhästynyt kulkija.


— Milloin murha on tapahtunut? kysyi Hilkka veljeltään, kun he alkoivat lähestyä määräpaikkaansa.


— Aivan äsken. Muutama minuutti sitten siitä soitettiin Jaakkolalle.


Auto pysähtyi huvilan eteen, jonka eteisessä paloi sähkövalot ja huoneet olivat valaistut. Portailla seisoi poliisi vartiossa, mutta kun Järvelä näytti hänelle Aamusanomain edustuskorttia, tämä viittasi kädellään ja kehoitti käymään sisälle.


Huvila oli kaksikerroksinen. Järvelä joutui sisarensa kanssa ensin avaraan halliin, missä oli myös poliisi, joka tunsi Järvelän ja viittasi yläkertaan. Portaat natisivat hiukan, kun Järvelä harppaili niitä ylös. Hän näki avoimen oven ja huoneessa useita virkapukuisia poliiseja sekä rikososaston komissaarin parin siviilipukuisen etsivän kanssa, ja miesten keskellä lattialla makasi ruumis: tehtailija Palomurto.


Toinen etsivistä, Yötilä, joka oli soittanut toimitukseen, kääntyi Järvelän puoleen ja selitti:


— Katsos, Ilmari, näin täällä kaikki oli, kun saavuimme. Rikos on tapahtunut kaikesta päättäen aikaisemmin iltayöstä taikka mahdollisesti jo iltapäivällä. Ruumis on kylmä ja jäykkä ja veri on hyytynyt. Odotamme juuri lääkäriä.


— Niin, herra toimittaja, rikos on tapahtunut. Emme ole toimittaneet vielä tutkimuksia. Odotamme ensin lääkärin saapuvan. Sitten vasta aloitamme. Komissaari Valve viittasi ruumiiseen.


— Teillä ei ole vielä kai aavistustakaan suuntaan tai toiseen? Järvelä kysyi. Hän ei odottanut vastausta poliisimiesten taholta, sillä hän tiesi, että mitään selityksiä ei toistaiseksi annettaisi. Hän aikoi jatkaa, mutta tunsi samassa sisarensa tarttuvan käteensä voimakkaalla otteella ja vilkaisi sivulleen. Hilkka seisoi kalpeana ja hänen kätensä värisi. Ilmari puristi rohkaisevasti sisarensa kättä ihmetellen mielessään, miksi tyttö sillä tavalla säikähti, vaikka oli aikaisemmin monta kertaa joutunut reportterina seuraamaan rikosasioita, murhiakin. Hän ei kuitenkaan virkkanut mitään siskolleen, vaan puristi uudelleen tämän kättä niinkuin olisi halunnut sanoa, ettei tässä mitään hätää ollut.


— Täällä on kaikesta päättäen ollut kamppailu murhaajien sekä uhrin välillä, komissaari Valve jatkoi selostustaan välittämättä Järvelän äskeisestä kysymyksestä. — Sillä, katsokaahan, vainajan kädessä on kappale solmiota.


Järvelä kurkotti katsomaan ja huomasi ruumiin käden puristavan tiukasti vihertävän solmion kappaletta, mihin oli kiinnitetty pieni, sähkövalojen loisteessa kimalteleva kivineula.


— Siinä on teille vihje, Järvelä sanoi poliisimiehille. — Oletteko tutkineet sitä jo lähemmin?


— Emme vielä. Emme liikuta ruumista ennen kuin lääkäri on saapunut, selitti komissaari. — Mutta tuskinpa siitä on paljonkaan hyötyä, sillä murhaaja ei suinkaan kävele pitkin katuja solmion puolikas leukansa alla.


— Niinpä kai, Järvelä myönsi. Hän katsoi siskoonsa ja hämmästyi yhä enemmän, sillä Hilkka tuijotti suoraan solmion kappaleeseen ja näytti vaivoin jaksavan hillitä itseään.


Jopa juttu vaikuttaa siskoon voimakkaasti. Tytön hermot ovat kovin kireällä liikarasituksesta, Järvelä mietti. — Pitäisi pyytää muutaman viikon loma, jotta hän saisi virkistyä.


— Lähdetään jo pois, hän kuuli Hilkan kuiskauksen.


— Ei, emme lähde vielä. Sitten vasta kun lääkäri on toimittanut tutkimuksensa. Uutinen ehtii hyvin lehteen kolmen jälkeenkin.


Lääkäri saapui katkaisten piinalliseksi kehittyneen toimettomuuden. Hän kumartui ruumiin yli ja suoritti nopeasti tutkimuksen.


— Puukon haava rinnassa. Terä tunkeutunut suoraan sydämeen. Isku on ollut voimakas, vahvan miehen tekemä. Kuolema on seurannut melkein heti, lääkäri selitti lyhyesti ja täsmällisesti ja jatkoi:


— Kuljettakaa ruumis leikkaushuoneeseen, siellä voi suorittaa lähemmän tutkimuksen.


— Hyvä on. Parin tunnin kuluttua ruumis on siirretty sinne, komissaari Valve ilmoitti.


Lääkäri lähti.


— Mekin lähdemme nyt, sanoi Järvelä laskien kätensä sisarensa olkapäälle. Tämä säpsähti ja tuijotti edelleen kuin hypnotisoituna ruumiiseen, johon poliisit nyt tarttuivat ryhtyäkseen toimittamaan yksityiskohtaisempaa tutkimusta. Sisarukset astuivat portaan edessä odottavaan lehtensä autoon, ja se lähti kiitämään takaisin kaupunkiin.


— Sinä olet väsynyt, siskoseni, Järvelä sanoi.


— Niin, olen ehkä väsynyt, Ilmari, Hilkka myönsi, ja hänen äänensä värähti aivan kuin hän olisi ollut itkuun puhkeamaisillaan.


—Mikä sinun on, sanohan? Ilmari kysyi huolestuneena.


—Minä . . . ei minulla ole mitään, ei, en minä sitä usko . . . en, en . . .


—Mitä et usko?


— Minä . . . ei mitään . . . ei se ole mitään. Minä vain turhia mietin ja pelkään. Kuule, anna auton seisahtua seuraavassa kulmauksessa. Nousen siinä ja kävelen kotiin lepäämään.


— Hyvä on, mene sinä vain kotiin, sillä lepoa sinä tosiaankin näytät tarvitsevan, Ilmari sanoi ja käski kuljettajan pysähdyttämään auton. Kun Hilkka oli astunut vaunusta, se lähti kiitämään nopeaa vauhtia Aamusanomain toimitaloa kohden.


Siellä oli jo paljon valmista. Uutisosastolla oli hankittu kaikki mahdolliset tiedot tehtailija Palomurrosta, joka oli joutunut näin raa'an kohtalon uhriksi, ja parisen palstaa valmiiksi ladottua tekstiä odotti Järvelän täydentämistä. Hän sai vedokset toimitussihteeriltä ja painui omaan huoneeseensa, mistä heti alkoi kuulua kiihkeä kirjoituskoneen naputus.










II


Tehtailija Palomurron murha herätti huomiota kautta maan. Lehdet sisälsivät seuraavina päivinä yhä enemmän yksityiskohtaisia tietoja murhasta ja niistä tutkimuksista, joihin poliisin taholta oli ryhdytty. Oli jo saatu selville, että kysymyksessä oli ryöstömurha. Tehtailija Palomurto oli näet edellisenä päivänä nostanut pankista kahdeksansataatuhatta markkaa; hän oli ilmoittanut parille tuttavalleen ja samoin lakimiehelleen aikovansa käydä jostakin Hämeestä, synnyinseudultaan, ostamassa maatilan. Rahoista ei ollut näkynyt setelin nurkkaakaan, vaikka poliisit olivat penkoneet koko talon ylösalaisin. Kun kaupungissa oli viime aikoina sattunut useita samantapaisia ryöstömurhia, niin sanomalehtiin alkoi jo seuraavan päivän iltana ilmestyä huolestuneiden henkilöiden kyselyitä, mitä poliisi tekee yleisen turvallisuuden säilyttämiseksi, kun moisia murhatöitä saattaa tapahtua keskellä kaupunkia.


Ilmari Järvelä, jolle toimitussihteeri Jaakkola oli antanut Aamusanomain uutishankinnan tässä asiassa, teki työtä ankarasti saadakseen aina uutta lehtensä palstoille. Hän oli saanut nyt ensimmäisen suuren rikosjutun hoidettavakseen ja päätti selviytyä siitä mahdollisimman hyvin, jotta voisi näyttää toimitussihteereille ja päätoimittajalle pystyvänsä johonkin ja ansaitsevansa jo suuremmalla nikkelimäärällä silatut kannuksensa. Jo heti seuraavana aamuna hän oli ryhtynyt työhön, kiirehtinyt poliisiasemalle ja ottanut yhteyden ylietsivä Yötilään sekä rikoskomissaari Valveeseen, joiden tehtäväksi murhan selvittäminen oli jätetty, ja hän oli saanutkin tietää erinäisiä seikkoja, jotka kiinnostivat yhä enemmän hänen mieltään ja olisivat varmasti kiinnostaneet myös Aamusanomain iltapainoksen lukijakuntaa, jos poliisin taholta olisi myönnytty tietojen julkaisemiseen. Mutta niiden julkisuus kiellettiin.


Järvelä ei ehtinyt sinä päivänä käydä kotonaan eikä toimituksessa, ennen kuin puolenyön jälkeen, jolloin vei uutismateriaalin seuraavan aamun lehteen ja tallusteli lopen väsyneenä kotiinsa painuen heti nukkumaan. Hän ei tavannut siskoaankaan koko päivänä eikä vielä seuraavanakaan ennen kuin illalla. Hän oli viipynyt kiinteästi poliisimiesten kintereillä näiden toimittaessa tutkimuksia.


Poliiseilla oli ollut onnea, sillä he olivat päässeet jäljille, jotka voivat johtaa pikaiseen selvitykseen. Murhatun kädestä löydetty solmion puolikas oli ollut otollinen vihje. Tai ei niinkään itse solmio, vaan siihen kiinnitetty neula, minkä taakse kaiverretut pikku kirjaimet juorusivat omistajan nimikirjaimiksi V. P:n.


Nuo kaksi kirjainta olivat johtaneet poliisin huomion tietylle taholle, ja komissaari Valve olikin heti kiirehtinyt parin miehensä kanssa siihen taloon, missä tiesi noiden nimikirjainten omistajan viimeksi asuneen. Etsintä oli kuitenkin tuloksetonta, sillä mies oli pari päivää sitten matkustanut jonnekin maaseudulle, minne, sitä ei leskirouva, jonka kamarihuoneessa hän oli asunut, sanonut tietävänsä.


— Hän ei ilmoittanut mitään lähtiessään, eikä minulla ole tapana kysellä vuokralaisten retkiä, rouva selitti siviilipukuisille poliisimiehille, joiden mukaan Ilmari Järvelä oli saanut luvan liittyä. Poliisikomissaari kirosi hiljaa kuultuaan, ettei etsitty henkilö ollut tavattavissa, mutta hän ei antanut vuokrarouvan huomata mitään erityistä. Sanoipahan vain:


— Anteeksi, rouva, että vaivasimme. Olemme hänen ystäviään ja olisimme kovin mielellämme halunneet tavata hänet.


Ilmari Järvelää alkoi murha kiinnostaa yhä enemmän. Olihan kysymyksessä parinkymmenen miljoonan omistaja, jonka perilliseksi tiedettiin yksi ainoa nuori mies, murhatun veljenpoika, josta tulisi siis yhdellä iskulla rikas mies. Jos tulisi, sillä Järvelä alkoi jo käsittää, mihin poliisin mielenkiinto sillä hetkellä keskittyi. Hän ei ollut sokea, kirjaimet V. P. sopivat mainiosti, sillä tehtailija Palomurto-vainajan veljenpojan ristimänimi kuului olevan Veikko. Hän koetti udella asiaa poliiseilta, mutta nämä olivat toistaiseksi täysin vaiteliaita eivätkä vastanneet myöntäen sen paremmin kuin kieltäenkään hänen kysymyksiinsä.


Järvelä oli parast'aikaa poliisiasemalla, kun puhelin soi ja rautatieasemalta ilmoitettiin, että etsitty henkilö, Veikko Palomurto, oli saapunut junalla ja pidätetty kaikessa hiljaisuudessa sekä että häntä tuotiin jo poliisiasemalle.


Järvelä jäi odottamaan. Muutaman minuutin kuluttua auto pysähtyikin aseman eteen ja siitä astui kahden siviilipukuisen etsivän saattamana pitkä nuorukainen, ehkä Järvelää pitempi, hiukan huolimattomasti pukeutunut, hiukan uupuneelta näyttävä. Hänet tuotiin sisälle, ja komissaari Valve ryhtyi heti asiaan.


— Oletteko Veikko Palomurto, tehtailija Palomurron veljenpoika? komissaari kysyi.


— Olen.


—Milloin tapasitte viimeksi setänne?


— Toissapäivänä, iltapäivällä.


Komissaari Valve vilkaisi edessään oleviin papereihin ja nyökäytti ajatuksissaan päätään.


— Sopii naapurien kertomuksiin, hän mutisi. — Ja mitä setänne ja teidän välillänne tapahtui? hän sitten kysyi aivan arvaamatta ja tiukalla äänellä.


— Mitä . . . mitä tarkoitatte . . . Ei meidän välillämme tapahtunut yhtään mitään.


— Te pyysitte rahaa sedältänne?


— Niin tein, koska tarvitsin sitä.


— Olette kai tarvinnut useinkin, vai . . .?


Veikko Palomurto punastui. Hän vilkaisi komissaariin, joka istui toisella puolen pöytää aivan rauhallisena ja sen näköisenä kuin hoitelisi vain mitä veljellisintä keskustelua parhaan ystävänsä kanssa. Palomurto vaistosi jotakin outoa komissaarin kyselyjen perusteella, jotakin ansaa, mikä aiottiin hänelle virittää, vaikka hän ei vielä tietänyt miten ja miksi. Sen vuoksi hän vaikeni ja mietti hetkisen, mutta päätti sitten vastata suoraan sekä rehellisesti.


— Olen, useita kertoja, sillä minulla on ollut velkoja.


— Pelivelkoja vai?


— Niitäkin.


— Te olette hiukan . . . kuinka sanoisin . . . elänyt iloisesti? Vai kuinka?


Jälleen Veikko Palomurto vaikeni hetkiseksi. Komissaarin sanat olivat totta, vaikka ne olikin kysymyksen muotoon asetettu. Hän oli elänyt hiukan liiankin iloisesti toisinaan, hauskojen tovereiden seurassa . . . Mutta mitä se kaikki tähän kuului? Hän oli väsynyt pitkästä kiireellisestä matkasta, sillä hän oli — kuten hän komissaarille kertoi — palannut heti pääkaupunkiin kuultuaan radiosta setänsä murhasta.


— Ja te saitte rahaa sedältänne?


— Sain.


— Paljonko?


—Mitä, mitä te sillä tiedolla teette? Veikko Palomurto kysyi.


— Emme mitään erityisempää, olemme vain hiukan uteliaita, koska setänne rahat olivat murhan yhteydessä hävinneet, kahdeksansataatuhatta seteleinä, vähintään.


—Mitä tarkoitatte? Ette suinkaan te, herra komissaari . . .?


— Kyllä . . . Me epäilemme. Ja meillä on aihetta siihen, komissaari Valve vastasi painavasti ja katsoi tiukasti kuulusteltavaan. — Herra Veikko Palomurto, me pidätämme teidät nyt kuulusteluja varten . . . epäiltynä syylliseksi setänne, tehtailija Palomurron murhaan.


—Minut . . . vangitsette . . . epäiltynä setäni murhaajaksi, mutisi nuori mies katsoen avuttomasti komissaari Valveeseen, ympärillään oleviin poliiseihin ja Järvelään, joka tuijotti häneen ja mietti, mistä saisi vangitun valokuvan huomispäivän lehteä varten. — Minut, setäni murhaan syyllisenä, ei . . . te laskette leikkiä, komissaari.


— Nyt ei ole leikinlaskun aika, herra Veikko Palomurto. Meillä on riittävästi todistuksia teitä vastaan, sanoi komissaari Valve jäykästi.


— Luuletteko, komissaari Valve, että tuo nuorukainen on todellakin syyllinen niin raakaan tekoon kuin setänsä murhaan? Järvelä kysyi, kun ovi vangitun jälkeen oli sulkeutunut.


— En luule yhtään mitään. Hän voi olla syytönkin, vaikka kaikki tähän asti selville saadut tosiasiat puhuvat sitä vastaan.


— Esimerkiksi?


— No, saatanhan niistä mainitakin, koska etsitty saatiin pidätetyksi, luuli kai tänne saapuessaan olevansa epäilyjen ulkopuolella . . . Niin, olemme saaneet selville, että pidätetyllä Veikko Palomurrolla on ollut huonot raha-asiat. Hän on vetelehtinyt yliopistossa ja maistellut sekä pelannut, usein suuristakin summista, ja menettänyt tuhansia yössä. Hän tuntuu olevan tuollainen selkärangaton, toisten mukanaan vetämä nuorukainen, jolla ei ole lainkaan omaa tahtoa.


— Entäs sitten? Järvelä keskeytti komissaarin kertomuksen.


— Murhayön edellisenä iltana Veikko Palomurto oli käynyt setänsä luona. Siitä meillä on hänen äskeisen oman tunnustuksensa lisäksi useita todistuksia. Moni naapuri oli nähnyt hänet, ja eräs oli kuullut avoimien ovien kautta, sillä silloinhan oli lämmin syysilta, huoneesta kovaa puhetta. Tehtailija Palomurto oli uhannut tehdä veljensä pojan perinnöttömäksi, ellei tämä ryhtyisi viettämään kunnollista elämää, ja kieltäytynyt antamasta rahaa, mitä nuorukainen oli pyytänyt.


—Mutta eihän se todista vielä mitään.


— Eipä kylläkään. Mutta ottakaapa huomioon, että Veikko Palomurrolla on ollut näinä päivinä paljon rahoja käsiteltävänään. Hän on suorittanut, sikäli kuin olemme saaneet selville, peli- ja muita velkojaan parinsadantuhannen markan arvosta. Mitä siitä sanotte?


— Onhan poika voinut sittenkin saada sedältään rahoja, Järvelä huomautti.


— Miksikäs ei, mutta missä ovat ne kahdeksansataatuhatta? Niin, ja sitten se solmio ja solmioneula. Ne ovat varmastikin Veikko Palomurron omaisuutta. Moni hänen toverinsa muistaa, että nuori Palomurto on viime aikoina käyttänyt juuri tuollaista solmiota ja tuollaista neulaa. Solmioneulan, lienee joku neitonen hänelle lahjoittanut, niin hän on tovereilleen kertonut.


— Mutta minusta nuorukainen ei näytä rikolliselta, pikemminkin hyvänahkaiselta pojalta, joka tosiaankin tovereittensa johtamana voi joutua tekemään hullutuksia, sanoi Järvelä ja pisti muistiinpanovihkon taskuunsa. — Nyt minun on taas lähdettävä käymään toimituksessa. Ei teillä sattunut olemaan liikenevää valokuvaa pidätetystä?


— Ei ole, emmekä me antaisi lehdille, vaikka olisikin, komissaari Valve vastasi.


Ilmari Järvelä hymähti sekä kiirehti ohi menevään raitiovaunuun.


***


Hänen uutisensa herätti toimituksessa enemmän hämmästystä kuin hän oli osannut odottaakaan. Päivävuorolla oleva toimitussihteeri Jaakkola sanoi, että Järvelä oli hoidellut leiviskänsä hyvin ja sai olla sitä edelleen hoitelemassa eikä hänen tarvinnut välittää muista töistä. Se oli Ilmari Järvelälle mieleen, ja hän kiirehti juoksujalkaa huoneeseensa.


Mutta tuskin hän ehti naputtaa viittä riviä, kun Hilkka hyökkäsi kalpeana ja kyynelet silmänurkissa sisään ja kysyi:


— Onko totta, että Veikko Palomurto on pidätetty — setänsä murhaan syyllisenä?


— Totta on, siskoseni! Näin itse, kun hänet vietiin koppiin. Sellainen kauniinpuoleinen nuorukainen, hiukan hulttioimen näköinen.


—Millä perusteella hänet pidätettiin? Hilkka kysyi nieleskellen tyhjää.


— Monellakin. Muistathan, että tehtailija Palomurto puristi kädessään siellä huvilansa lattialla ruumiina maatessaan solmion puolikasta, jossa oli välkkyväkivinen neula?


—Mu . . . muistan.


— No, sen solmion ja neulan perusteella. Olivat tunteneet ne Veikko Palomurron solmion puolikkaaksi ja solmioneulaksi,


— Niin, ne olivat hänen, Hilkka kuiskasi ja tarttui pöydän reunaan, ettei kaatuisi.


— Mitä ihmettä . . . tiedätkö sinäkin sen? Ilmari Järvelä huudahti ihmeissään.


— Tiedän, sillä minä . . .


—Mitä sinä . . .?


— Olen lahjoittanut sen neulan Veikolle.


— Sinä?


— Niin, minä . . . minä tunnen . . .


Ilmari Järvelä hypähti pöydän yli ja ehti tarttua siskoonsa ennen kuin tämä kaatui. Hän asetti tytön istumaan nojatuoliin ja ojensi vettä.


— Otahan tuosta, koeta reipastua ja kerro minulle.


— Minä, minä tunnen Veikon, olen tuntenut jo puoli vuotta. Me . . . minä . . . niin— mitäs minä sitä enää salaan— minä rakastan Veikkoa.


Ilmari Järvelä ei virkkanut pitkään toviin mitään. Seisoi vain ja silitteli tytön kiharoita. Hänen aina uskalias ja reipas sekä peloton sisarensa, jonka kanssa hän lehdessä jo muutaman vuoden oli hankkinut jokapäiväisen leipänsä itselleen sekä äidilleen, istui nyt tuolilla täysin murtuneena. Ilmari käsitti sisarensa surun, mutta pitkään aikaan hän ei keksinyt lohdutuksen sanoja.


— Mutta jospa Veikko Palomurto ei olekaan syyllinen, vaikka kaikki merkit viittaavat siihen, virkahti hän sitten rohkaisevasti.


— Hän ei ole syyllinen, ei voi olla! Hilkka huudahti. Hän pyyhki silmänsä ja kohensi itseään sekä puuteroi kasvoiltaan pois pahimmat itkun jäljet.


— Minä teen kaikkeni, että totuus tulisi selville, sillä Veikko ei voi olla syyllinen niin kauheaan rikokseen, sanoi hän sitten reippaammin.


— Ja minä autan sinua, sisko! Ilmari huudahti sekä puristi hänen kättään lujasti.


— Niin, me kaksi pidämme tässäkin asiassa yhtä.


Hilkan murheellisia tytönkasvoja kirkasti hymy, ja hän lähti hieman lohduttuneempana omaan huoneeseensa. Ilmari istuutui kirjoituskoneensa ääreen ja antoi sormiensa tanssia näppäimistöllä, mutta hänen selostuksessaan oli kokonaan toisenlainen sävy kuin minkä hän oli aluksi siihen suunnitellut.


Hän ei jaksanut enää niin täydellisesti kuin aikaisemmin uskoa Veikko Palomurron syyllisyyteen. Siihen ei vaikuttanut yksistään Hilkan suru ja vakuuttelu, vaan myös hänen omat huomionsa, jotka hän oli tehnyt kuulustelun aikana poliisivartiokonttorissa. Veikko Palomurto saattoi olla hiukan holtiton nuori mies, sellainen, joka ei liiaksi sure huomispäivää, vaan odottelee monimiljoonikkosetänsä manalle menoa päästäkseen perintöihin käsiksi, mutta paatuneelta rikolliselta, joka on valmis tekemään murhan vain saadakseen rahaa, hän ei ollut näyttänyt. Kirjoittaessaan Järvelä mietiskeli probleemia ja päätti yrittää ottaa asiasta selon. Tapaus kiinnosti häntä ja olihan hän sen lisäksi antanut lupauksensa sisarelleen, joka niin vuorenvarmasti uskoi Veikko Palomurron syyttömyyteen, uskoi, koska näytti olevan häneen pahasti pihkassa.


— Tyttöraasu!


Ilmari Järvelän kirjoituskone lauloi kuin hyväkin konekivääri, ja liuska toisensa jälkeen täyttyi sekä lennähti sivuun. Tunnin kuluttua hän saapasti toimitussihteerin huoneeseen ja viskasi liuskat Jaakkolan eteen pöydälle, jonka sekasorrosta erottui käsikirjoitusliuskoja, oikolukuvedoksia, valokuvia, matriiseja, kliseitä ja tupakantuhkaa. Sitten hän istahti rennosti tuolille pöydän toiselle puolelle ja jäi odottamaan.

